大熱
作者：張嵲
朝代：宋

paragraphs: 怫鬰厭煩暑，稍欣夕氣清。
彷徨不能寐，解带臨前庭。
長林激遠飈，餘凉入疏櫺。
白露被百草，河漢上縱横。
山氣自高爽，久諧肥遯情。
羲和當此歲，振職在朱明。
金石亦爲焦，况乃柔脆形。
陰泉變湯液，夕頴成枯莖。
念彼市朝士，復嗟田畆氓。
徙倚待明月，徘徊步列星。
炎蒸豈不苦，復畏秋風生。